Harald Ó. Haraldsson bóndi á Svarfhóli í Laxárdal í Dölum fann á dögunum heillegan spjótsodd er hann var við vatnsframkvæmdir á svæði sem kallað er Tvíbytna á jörð sinni . Harald sagði í samtali við Skessuhorn að oddurinn hefði legið á tveggja metra dýpi en hann hefði verið að grafa fyrir vatni er oddurinn kom í ljós . Hann er um 38 sentimetra langur og um þrír í þvermál . Inni í falnum eru einhverjar leifar af viði , líklega úr skaftinu . Spjótsoddurinn hefur varðveist ótrúlega vel og lítur vel út . Þetta er ekki í fyrsta sinn sem Harald finnur ummerki um forna byggð á jörð sinni . „ Þegar var verið að ýta fyrir grunninum undir íbúðarhúsið birtust þar gömul mannabein . Er farið var að skoða málið kom í ljós að um gamlan kirkjugarð var að ræða , svo kannski má segja að forfeðurnir séu undir húsinu . Ég hef þó ekkert orðið var við þá svo sátt er líklega um bæjarstæðið , “ sagði Harald . Svarfhóll var í eyði þegar Harald keypti jörðina og hann segist ekki vita mikið um byggð þarna fyrr á öldum . „ Mér skilst að kirkja hafi verið hér um 1450 eða 1500 og mér vísari menn segja að eitthvað sé minnst á bæinn og ábúendur hans í Sturlungu en fátt meira veit ég um það , “ sagði Harald .